SMART เลื่อนประชุมผถห. เล็งพิจารณาปันผลหลัง “โควิด” คลี่คลาย
SMART เลื่อนประชุมผถห. เล็งพิจารณาปันผลหลัง “โควิด” คลี่คลาย
15 เม.ย. 2563

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) หรือ SMART เปิดเผยว่า ที่ประชุมคณะกรรมการบริษัท มีมติอนุมัติเลื่อนวันและวาระการประชุมออกไปอย่างไม่มีกำหนด จากเดิมที่กำหนดไว้วันพฤหัสบดีที่ 23 เมษายน 2563 เวลา 10.00 น. ณ ห้องแสนสุข ชั้น 2 โรงแรม ชลอินเตอร์ ถนนสุขุมวิท ตำบลบางปลาสร้อย อำเภอเมืองชลบุรี จังหวัดชลบุรี
นอกจากนี้ ยังมีมติอนุมัติให้ยกเลิกวาระการเสนอจ่ายเงินปันผลประจำปี 2562 ยกเลิกวันกำหนดรายชื่อผู้ถือหุ้นที่มีสิทธิในการรับเงินปันผล  ซึ่งเดิมกำหนดไว้เป็นวันที่ 7 พฤษภาคม 2563 และยกเลิกกำหนดวันจ่ายเงินปันผลประจำปี 2562 ซึ่งเดิมกำหนดไว้เป็นวันที่ 22 พฤษภาคม 2563
ทั้งนี้ คณะกรรมการบริษัทจะพิจารณากำหนดวันประชุมและระเบียบวาระการประชุมสามัญผู้ถือหุ้น ประจำปี 2563 และพิจารณากำหนดรายชื่อผู้ถือหุ้นที่มีสิทธิเข้าร่วมประชุมสามัญผู้ถือหุ้นประจำปี 2563 (Record Date) รวมถึงพิจารณาการจ่ายปันผลจากผลการดำเนินงานประจำปี 2562 อีกครั้งในช่วงเวลาที่เหมาะสม หากสถานการณ์การแพร่ระบาดของเชื้อไวรัสโควิด -19 คลี่คลายหรือสิ้นสุดลง โดยจะแจ้งให้ผู้ถือหุ้นทราบต่อไป
“บริษัทพิจารณาว่าสถานการณ์การแพร่ระบาดของโรคติดเชื้อไวรัสโควิด- 19 ในประเทศไทย ได้แพร่ระบาดในวงกว้างและยกระดับความรุนแรงมากขึ้น ประกอบกับภาครัฐขอความร่วมมือภาคเอกชน ให้พิจารณาความจำเป็นในการจัดกิจกรรมที่มีลักษณะเป็นการรวมกลุ่มกันของคนจำนวนมาก เนื่องจากมีความเสี่ยงที่เชื้อจะแพร่ระบาดและกระจายสู่บุคคลทั่วไปได้โดยง่าย แม้ว่าบริษัทฯ จะมีการจัดเตรียมมาตรการเพื่อรองรับผู้ถือหุ้นที่จะมาร่วมประชุม แต่ด้วยสถานการณ์ที่เปลี่ยนแปลงอย่างรวดเร็วและมีความไม่แน่นอน บริษัทฯ จึงกังวลว่ามาตรการที่จัดเตรียมไว้อาจไม่สามารถรองรับความเสี่ยงของสถานการณ์ที่จะเกิดขึ้นได้อย่างเพียงพอ
ทั้งนี้ บริษัทจึงได้ตระหนักถึงความปลอดภัยของผู้ถือหุ้นและผู้ที่เกี่ยวข้องทุกท่าน เห็นสมควรให้เลื่อนการประชุมออกไปก่อน อย่างไรก็ตาม การเลื่อนการประชุมดังกล่าวยังไม่ส่งผลกระทบต่อการดำเนินงานของบริษัทอย่างมีนัยสำคัญ ซึ่งบริษัทยังคงเดินหน้าตามแผนธุรกิจต่อไป อีกทั้งบริษัทได้มีการติดตามสถานการณ์ และเฝ้าระวังผลกระทบต่าง ๆ อย่างใกล้ชิด เพื่อนำมาปรับทิศทางการดำเนินธุรกิจและการควบคุมแผนงานต่าง ๆ มากขึ้น เพื่อให้เกิดผลกระทบน้อยที่สุด”  นายรังสี กล่าว